จับตา! เชือดก๊วนหุ้น MORE ตัวแทน 12 โบรกแจ้งความ “ปอศ.” เช้านี้
ตัวแทน 12 โบรกเกอร์ เตรียมเข้าแจ้งความกับตำรวจ ปอศ.เอาผิดกลุ่มบุคคลที่ปั่นราคาหุ้น MORE จนทำให้เกิดความเสียหาย ขณะที่ ตลท.เตรียมตั้งแต๊ะแถลงเที่ยงนี้
ตัวแทน 12 โบรกเกอร์ เตรียมเข้าแจ้งความกับตำรวจ ปอศ.เอาผิดกลุ่มบุคคลที่ปั่นราคาหุ้น MORE จนทำให้เกิดความเสียหาย ขณะที่ ตลท.เตรียมตั้งแต๊ะแถลงเที่ยงนี้
16 พ.ย. 2565

ผู้สื่อข่าวรายงานอ้างอิงแหล่งข่าว ป.ป.ง. เปิดเผยกับ “ข่าวหุ้นธุรกิจ” ว่า ในช่วงเช้าวันนี้ (16 พ.ย. 65) ตัวแทนบริษัทหลักทรัพย์ที่เสียหายจากการซื้อขายหุ้นบริษัท มอร์ รีเทิร์น จำกัด (มหาชน) หรือ MORE เมื่อวันพฤหัสบดีที่ 10 พฤศจิกายนที่ผ่านมา จำนวน 12 แห่งเข้าแจ้งความกับตำรวจกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ หรือ ปอศ. เพื่อเอาผิดบุคคลที่เกี่ยวกับการซื้อ-ขาย หุ้น MORE จนทำให้ราคาร่วงลงมาอย่างหนักติดต่อกัน 2 วันติด
ทั้งนี้ในช่วงที่ผ่านมาแหล่งข่าวใน ป.ป.ง. ระบุว่า บริษัทหลักทรัพย์ และ ป.ป.ง. ได้ดำเนินการตรวจสอบธุรกรรมการซื้อขายหุ้น MORE ที่ผิดปกติ โดยเฉพาะคำสั่งซื้อ-ขายที่ตรงกับนายอภิมุข บำรุงวงศ์ ซึ่งได้ทำคำสั่งซื้อมากที่สุดในวันนั้น พร้อมกับดูพฤติกรรมการลงทุนย้อนหลังกับบุคคลที่เกี่ยว โดยเบื้องต้นพฤติกรรมการก่อเหตุในเรื่องนี้ยังไม่เข้าข่ายการฟอกเงิน จึงเป็นที่มาที่มีการไปแจ้งความกับ ปอศ.
สอดคล้องกับกำหนดการที่ตลาดหลักทรัพย์แห่งประเทศไทย หรือ ตลท. เปิดเผยว่า นายภากร ปีตธวัชชัย กรรมการและผู้จัดการ ตลท.พร้อมด้วยนายพิเชษฐ สิทธิอำนวย นายกสมาคมบริษัทหลักทรัพย์ไทย (ASCO) เตรียมแถลง “ความคืบหน้ากรณีหุ้น MORE ในวันนี้เวลา 12:30 น. หลังพบธุรกรกรรมการซื้อขายที่ผิดปกติในช่วงที่ผ่านมา